P6_TA(2004)0067

Tibet (primer Tenzin Delek Rinpoče)

Resolucija Evropskega parlamenta o Tibetu, primer Tenzin Delek Rinpoče

Evropski parlament,

- ob upoštevanju svojih predhodnih resolucij o Tibetu in človekovih pravicah na Kitajskem ter svojih resolucij o človekovih pravicah na svetu,

- ob upoštevanju svoje resolucije z dne 19. decembra 2002 [1] o primerih Tenzin Delek Rinpoče in Lobsang Dhondup,

- ob upoštevanju člena 115(5) svojega Poslovnika,

A. ker je 2. decembra 2002 ljudsko sodišče druge stopnje v tibetanski avtonomni prefekturi Kardze v provinci Sečuan obsodilo na smrt (z odložitvijo za dve leti) Tenzina Deleka Rinpočeja, vplivnega budističnega lamo; in ker je bil njegov spremljevalec Lobsang Dhondup usmrčen 26. januarja 2003; v obeh primerih pa gre za domnevna politična kazniva dejanja,

B. ker sta bila oba aretirana v začetku aprila 2002 po bombnem incidentu v Čengduju, glavnem mestu province Sečuan, 3. aprila 2002,

C. ker je bil Tenzin Delek Rinpoče obtožen, "da je povzročil eksplozijo" in "spodbujal separatizem", njegova krivda pa ni bila dokazana,

D. ker je bil Tenzin Delek, kot se poroča, od svoje aretacije do danes izoliran in nekaj mesecev mučen,

E. ker je resno zaskrbljen nad dejstvom, da se obdobje odložitve usmrtitve Tenzina Deleka Rinpočeja izteče 2. decembra 2004,

F. ker na zahtevo Evropskega sveta Svet trenutno ponovno preverja embargo na trgovanje z orožjem s Kitajsko, ki je bil sprejet in se izvaja od leta 1989,

G. ker je vlada Ljudske republike Kitajske nedavno sprejela predstavnike njegove svetosti Dalai Lame;

1. ponovno poziva k odpravi smrtne kazni, zahteva takojšen moratorij na izvajanje smrtne kazni na Kitajskem in poziva kitajske oblasti, da takoj spremenijo smrtno obsodbo, ki je bila izrečena Tenzinu Deleku Rinpočeju;

2. odločno obsoja usmrtitev Lobsanga Dhondupa 26. januarja 2003;

3. poziva glavnega tožilca ljudskega tožilstva province Sečuan in guvernerja ljudske vlade province Sečuan, da naredita vse, kar je v njuni moči, da preprečita usmrtitev Tenzina Deleka Rinpočeja;

4. poziva oblasti, naj zagotovijo, da se v priporu ne bo slabo ravnalo z Tenzinom Delekom Rinpočejem; zahteva takojšnji ponovni pregled primera in poziva kitajske oblasti, da storijo vse, kar je v njihovi moči, da se spoštujejo mednarodni standardi človekovih pravic in humanitarnega prava, zlasti, da se zagotovijo mednarodno priznani pravni postopki za aretirane osebe;

5. poziva Evropsko unijo in njene države članice, da pozovejo vlado Ljudske republike Kitajske k spoštovanju verskih pravic in svobode Tibetancev ter še posebej, da prepreči usmrtitev Tenzina Deleka Rinpočeja in da pobudo za novo in nepristransko sojenje;

6. poziva Komisijo in Svet, da na naslednjem vrhu EU/Kitajska izrazita svoje pomisleke o primeru Tenzin Delek Rinpoče;

7. poziva Svet in države članice, da ohranijo embargo EU na trgovino z orožjem z Ljudsko republiko Kitajsko in da ne zmanjšajo obstoječih nacionalnih omejitev za takšno prodajo orožja; meni, da bi bilo embargo potrebno ohraniti, dokler EU ne bo sprejela pravno zavezujočega kodeksa o izvozu orožja in dokler Ljudska republika Kitajska ne bo sprejela konkretnih ukrepov za izboljšanje razmer glede človekovih pravic v svoji državi, vključno z ratificiranjem Mednarodnega pakta o državljanskih in političnih pravicah ter s polnim spoštovanjem pravic manjšin;

8. pozdravlja izpustitev Ngawang Sangdrol in Jigmeta Sangpe, najdlje zaprta tibetanska zapornika vesti, in poziva kitajske oblasti, da nadaljujejo z izpuščanjem zapornikov;

9. poziva vlado Ljudske republike Kitajske, da okrepi stalen dialog s predstavniki Dalai Lame, z namenom najti za obe strani sprejemljivo rešitev o vprašanju Tibeta brez nadaljnjega odlašanja;

10. v zvezi s tem ponovno poziva Svet, da imenuje posebnega predstavnika EU za zadeve Tibeta, ki bo učinkovito prispeval k mirni rešitvi tega vprašanja;

11. naroči svojemu predsedniku, naj to resolucijo posreduje Svetu, Komisiji, generalnemu sekretarju OZN, kitajski vladi, guvernerju province Sečuan in glavnemu tožilcu ljudskega tožilstva province Sečuan.

[1] UL C 31 E, 5.2.2004, str. 264.

--------------------------------------------------